Regionsudvalgets udtalelse om »Kommissionens forslag til Rådets forordning (EF) om Den Europæiske Fond for Regionaludvikling« (1999/C 51/01)

REGIONSUDVALGET har -

under henvisning til Kommissionens forslag til Rådets forordning (EF) om Den Europæiske Fond for Regionaludvikling [KOM(98) 131 endelig udg. - 98/0114 (SYN)] af 18. marts 1998 (),

under henvisning til Rådets beslutning af 19. maj 1998 om i henhold til EF-traktatens artikel 130 E og artikel 198 C, stk. 1, at anmode om Regionsudvalgets udtalelse,

under henvisning til præsidiets beslutning af 13. maj 1998 om at henvise det forberedende arbejde til Underudvalg 1 »Regionalpolitik, Strukturfondene, Økonomisk og Social Samhørighed, Grænseoverskridende og Interregionalt Samarbejde«,

under henvisning til Underudvalg 1's forslag til Regionsudvalgets udtalelse (CdR 240/98 rev.), som blev vedtaget den 30. september 1998 med Manuel Chaves González og Markku Kauppinen som ordførere,

under henvisning til sine tidligere udtalelser om:

»De regionale og lokale myndigheders rolle i det partnerskab, der forvalter strukturfondene« (CdR 234/95) ();

»Aktioner af nyskabende karakter under strukturfondene 1995-1999 - Retningslinjer for 2. programrunde af EFRU's artikel 10-aktioner« (CdR 303/95) ();

»Styrkelse af Den Europæiske Unions middelhavspolitik: forslag til iværksættelse af et euro-middelhavspartnerskab« (CdR 371/95) ();

»Den Europæiske Unions nordiske dimension samt udviklingen af en samarbejdspolitik hen over EU's og Ruslands fælles grænse og i Barentsregionen« (CdR 10/96 fin) ();

»EU's nuværende og fremtidige politik for Østersøområdet med særlig vægt på lokale og regionale aspekter« (CdR 141/96 fin) ();

»EF-initiativet INTERREG II C og de lokale og regionale myndigheders potentielle rolle« (CdR 108/97 fin) ();

»De lokale og regionale myndigheder og euro-middelhavssamarbejdet« (CdR 125/97 fin) ();

»De regionale og lokale myndigheders syn på udformningen af EU's strukturpolitik efter 1999« (CdR 131/97 fin) ();

»Agenda 2000: EU's finansieringsramme efter 1999, under hensyntagen til udvidelsesperspektiverne og udfordringerne i det 21. århundrede« (CdR 303/97 fin) ();

»Kommissionens forslag til Rådets forordning (EF) om generelle bestemmelser om strukturfondene« (CdR 167/98 fin) () -

på den 26. plenarforsamling den 18.-19. november 1998 (mødet den 18. november) vedtaget følgende udtalelse.

1. Generelle bemærkninger

1.1. Regional- og strukturpolitikken har afgørende betydning for udviklingen af et forenet Europa. En tredjedel af EU's budget overføres gennem strukturfondene til de mest tilbagestående regioner for at udligne forskellene i udviklingsniveau og skabe gunstige betingelser for udvikling. I hele denne proces spiller Den Europæiske Fond for Regionaludvikling en grundlæggende rolle.

1.2. Kommissionens forslag om nye regler for strukturfondene er et væsentligt led i indsatsen for at fremme en økonomisk og social udvikling i Europa, der er afbalanceret og bæredygtig, og for at udligne de regionale forskelle i udviklingsniveau.

1.3. Revisionen af forordningerne finder sted på et tidspunkt, hvor regioner og kommuner konfronteres med radikale forandringer som følge af samfundets og teknologiens rivende udvikling og de problemer, forandringerne fører med sig. Spørgsmålet er, hvordan disse problemer undgås, og hvordan de nye muligheder udnyttes bedst muligt.

1.4. Det er efter Regionsudvalgets mening også vigtigt at se på, hvordan EU's strukturpolitik helt konkret indgår i den udviklingsindsats på alle områder, som medlemsstaterne, regionerne og kommunerne er i færd med at gennemføre.

1.5. Det er desuden afgørende, at betydningen af samspillet mellem aktørerne på de forskellige regionale niveauer erkendes fra starten.

1.6. Økonomiens globalisering medfører dybtgående forandringer i kommunerne og regionernes socioøkonomiske struktur. Det er i denne forbindelse de regionale og lokale myndigheders ansvar at sikre en harmonisk og afbalanceret udvikling.

1.7. Kommissionens forslag udgør et hele. I modsætning til den hidtidige praksis har Kommissionen denne gang udarbejdet et forslag til rådsforordning om generelle bestemmelser om strukturfondene, der danner et fælles grundlag for alle fondene. Dertil kommer særlige forslag til forordninger om Den Europæiske Fond for Regionaludvikling (EFRU), Den Europæiske Socialfond, Den Europæiske Udviklings- og Garantifond for Landbruget, Udviklingssektionen og Det Finansielle Instrument til Udvikling af Fiskeriet.

2. EFRU's generelle opgaver

2.1. I denne udtalelse om EFRU henvises der til Regionsudvalgets separate udtalelse om Kommissionens forslag til Rådets forordning om generelle bestemmelser om strukturfondene.

2.2. Ifølge EF-traktatens artikel 130 C skal Den Europæiske Fond for Regionaludvikling bidrage til at udligne de største regionale skævheder i Fællesskabet.

2.3. I overensstemmelse med de generelle bestemmelser om strukturfondene er det EFRU's vigtigste opgave at støtte mål 1 og 2 som defineret i ovennævnte forordnings artikel 1 og deltage i finansieringen af grænseoverskridende, tværnationale og tværregionale projekter. Fonden skal desuden støtte nyskabende aktioner og aktioner vedrørende teknisk bistand på EU-niveau.

3. Gennemgang af målene for EFRU ifølge Kommissionens forslag

3.1. Mål 1

3.1.1. Mål 1 sigter mod fremme af udviklingen og strukturtilpasningen i regioner med udviklingsefterslæb. Ifølge forslaget omfatter mål 1 regioner på NUTS II-niveau, hvis BNP pr. indbygger målt i købekraftstandarder og beregnet på grundlag af de disponible EF-data for de seneste tre år er lavere end 75 % af EF-gennemsnittet. Mål 1 omfatter også de ultraperifere områder og de områder, der er omfattet af mål 6 i perioden 1995-1999. Kommissionen vil senere fastlægge listen over mål 1-regioner for perioden 2000-2006.

3.1.2. Regioner, som modtager mål 1-støtte i den nuværende programperiode, men som ikke vil få det i den periode, der snart begynder, kan få overgangsstøtte fra strukturfondene under mål 1 i seks år.

3.1.3. Regionsudvalget er klar over, at det er vanskeligt at definere, hvilke regioner der skal kunne få mål 1-støtte, men mener, at Kommissionen har fremlagt et velafbalanceret forslag, der ligger på linje med den holdning, Regionsudvalget vedtog i november 1997.

3.2. Mål 2

3.2.1. Mål 2 omfatter ifølge forslaget 4 forskellige typer områder, der har strukturproblemer forbindelse med økonomisk og social omstilling, og hvis befolkningstal eller areal er af betydeligt omfang. Målet omfatter områder, hvis industri- og servicesektorer undergår socioøkonomiske ændringer, samt landdistrikter i tilbagegang, vanskeligt stillede byområder og kriseramte fiskeriafhængige områder. Befolkningen i disse regioner må højst udgøre 18 % af EU's samlede befolkning. Grupperingen efter arten af strukturproblemer under mål 2 (landdistrikter, byområder, omlægning eller fiskeri) viser, at Kommissionen har viljen til at forenkle fællesskabsindsatsen og gøre den lettere at forstå. Regionsudvalget lægger stor vægt på, at denne forenkling også bliver tydelig for de aktører, der har til opgave at gennemføre strukturfondene på lokalt plan.

3.2.2. Kommissionen og medlemsstaterne bestemmer i fællesskab, hvilke områder der kan modtage mål 2-støtte. Områder, som i øjeblikket modtager støtte under mål 2 og mål 5b, og som ikke kan optages på den nye mål 2-liste, vil få overgangsstøtte i en periode på 4 år i overensstemmelse med de nye regler for mål 2.

3.2.3. Bestemmelserne vedrørende mål 2 bør revideres i lyset af Regionsudvalgets udtalelse af november 1997 og dets udtalelse om Kommissionens forslag til Rådets forordning (EF) om generelle bestemmelser om strukturfondene.

3.2.4. Det bliver et vanskeligt arbejde for medlemsstaterne at fastlægge listen over områder, der kan modtage mål 2-støtte. Det er vigtigt for regionerne og kommunerne, at afgørelserne baseres på en statistisk og kvalitativ gennemgang, der er så åben som muligt, samt at der tilstræbes ligevægt mellem såvel regioner som de lokalområder, disse består af.

3.3. Det nye EU-initiativ om grænseoverskridende, tværnationalt og tværregionalt samarbejde

3.3.1. Kommissionen begrænser i sit forslag EU-initiativerne til tre, som hver får støtte fra en enkelt af strukturfondene. Regionsudvalget erindrer dog om sin henvisning til behovet for et ekstra instrument til at ledsage strukturomlægningen i visse industrier og sektorer, herunder omstilling af militærproduktion, for at sikre en hensigtsmæssig reaktion på uforudsete kriser.

3.3.2. Kommissionen foreslår, at EFRU finansierer fremme af det grænseoverskridende, tværnationale og tværregionale samarbejde med henblik på en harmonisk og afbalanceret udvikling og fysisk planlægning.

3.3.3. Dette nye initiativ er en vigtig del af EFRU's opgaver. Regionsudvalget vil opmærksomt følge initiativets effektivitet i praksis.

3.3.4. Alle projekter under EU-initiativerne finansieres af en enkelt fond. Som det er sædvane, giver forordningen mulighed for at udvide finansieringen til at omfatte alle de foranstaltninger, der er nødvendige for de pågældende projekters iværksættelse.

3.4. Nyskabende aktioner

3.4.1. Strukturfondene kan på Kommissionens initiativ og indtil 0,7 % af deres respektive årlige tildeling finansiere nyskabende aktioner på EF-niveau. Disse aktioner omfatter undersøgelser, pilotprojekter og udveksling af erfaringer.

3.4.2. Hvert område for et pilotprojekt finansieres af en enkelt fond. Som det er sædvane, giver forordningen mulighed for at udvide finansieringen til at omfatte alle de foranstaltninger, der er nødvendige for det pågældende pilotprojekts iværksættelse.

3.5. Teknisk bistand

3.5.1. Strukturfondene kan på Kommissionens initiativ eller vegne for indtil 0,3 % af deres respektive årlige tildeling finansiere de forberedelses-, overvågnings-, evaluerings- og kontrolforanstaltninger, der er nødvendige for strukturfondsforordningernes gennemførelse.

3.5.2. De nærmere bestemmelser vedrørende teknisk bistand beskrives i artikel 22.

4. Sammenfatning af forslaget til EFRU-forordning og dets formål

4.1. Ifølge Kommissionens forslag præciserer forordningen, hvilke typer foranstaltninger der kan finansieres af EFRU, samt hvori regionaludviklingsindsats består.

4.2. Ud over præamblen består forordningen kun af 9 artikler, hvoraf 5 omhandler generelle administrative bestemmelser. Artikel 1 definerer Regionalfondens opgaver, artikel 2 dens gyldighedsområde, artikel 3 bestemmelserne vedrørende EU-initiativet og artikel 4 bestemmelserne vedrørende nyskabende aktioner.

4.3. Regionsudvalget bifalder den klare opdeling mellem den generelle forordning og forordningerne for de enkelte fonde.

5. Vurdering af forslaget til forordning om Den Europæiske Fond for Regionaludvikling

5.1. Præambel

5.1.1. Regionsudvalget finder, at præamblen danner en sammenhængende helhed. Det fremgår klart, at der er forskellige fonde, som hver især forfølger bestemte mål. I fjerde betragtning nævnes det f.eks., at finansieringen kan være med til at skabe en harmonisk, afbalanceret og bæredygtig økonomisk udvikling. Når man ser på den regionale udvikling som helhed, bør man imidlertid også være opmærksom på andre samfundsaspekter. Foranstaltninger på nogle af disse områder modtager finansiel støtte fra Den Europæiske Socialfond. På baggrund af de nuværende vanskeligheder mener Regionsudvalget, at en bedre koordinering mellem de forskellige strukturfonde er nødvendig for at lette planlægningen.

5.1.2. I femte betragtning formuleres miljømål og -principper mere detaljeret end i de øvrige betragtninger. For klarhedens skyld burde der her henvises til, at EFRU som led i støtten til fremme af de små og mellemstore virksomheders konkurrenceevne også støtter deres internationalisering, så de kan konkurrere på globalt niveau. Det bør også nævnes, at det er vigtigt at sikre, at der er tilstrækkelige vandressourcer til at bekæmpe jorderosion og til at sikre en bæredygtig udvikling af store områder i EU.

5.1.3. Da EFRU har til opgave at fremme den økonomiske og sociale samhørighed gennem udligning af de regionale skævheder og bidrage til udvikling og omstrukturering i regionerne, bør ø-kriteriet og landdistrikternes udviklingsefterslæb efter Regionsudvalgets opfattelse medtages som faktorer, der medfører en række strukturelle ulemper, jf. artikel 158 i Amsterdam-traktaten. Også kriteriet om ultraperifer beliggenhed bør medtages, da det tager hensyn til regioners fjerne beliggenhed og de permanente ulemper, der er forbundet hermed, jf. artikel 299 i Amsterdam-traktaten. Endelig bør kriteriet om perifer beliggenhed medtages, dels på grund af de dermed forbundne ulemper, dels på grund af de fjernt beliggende områders egne behov for sammenhæng og strukturering i overensstemmelse med deres territoriale struktur og beliggenhed i Europa.

5.2. Artikel 1 - EFRU's opgaver

5.2.1. Ingen kommentarer fra Regionsudvalget, da artiklen er formuleret bredt, men temmelig præcist.

5.3. Artikel 2 - EFRU's gyldighedsområde

5.3.1. Dette er forordningsforslagets vigtigste artikel, da den fastlægger, hvilke typer foranstaltninger og områder der kan finansieres af EFRU. Regionsudvalget mener på denne baggrund, at EU's regioner og kommuner har mulighed for selv at træffe foranstaltninger på de områder, de finder passende, med henblik på at fremme en afbalanceret og bæredygtig økonomisk og social udvikling i overensstemmelse med deres eget potentiale.

5.3.2. Med udgangspunkt i den enkelte kommunes eller regions særtræk og under hensyntagen til det europæiske samarbejdes udviklingsstadium bør støtten til de primært støtteberettigede områder omfatte reformer af erhvervsstruktur og tjenesteydelser for at hjælpe virksomhederne, især de små og mellemstore virksomheder, med at tilpasse sig det indre marked og euroen på konkurrencemæssige vilkår.

5.3.3. Regionsudvalget finder det vigtigt, at EFRU medfinansierer infrastrukturinvesteringer. Men det har ingen forståelse for Kommissionens holdning til lokale og regionale myndigheders ønske om medvirken til sådanne investeringer bl.a. i forældede industriområder, hvor det efter deres opfattelse er nødvendigt at modernisere transportinfrastrukturen.

5.3.4. I betragtning af kulturens betydning for kommunernes og regionernes identitet og vitalitet i en stadig mere globaliseret verden er det vigtigt at sikre, at kulturelle-økonomiske aktiviteter og deres forskellige udtryksmidler får en plads i den regionale udvikling. Regionsudvalget foreslår derfor, at kulturelle aktiviteter med strukturpolitisk betydning, udnyttelse af kulturværdier og udvikling af kulturturisme føjes til listen over områder, der bør støttes i henhold til artikel 2, stk. 2.

5.3.5. Regionsudvalget understreger, at EFRU's anvendelsesområde ud over transeuropæiske net også bør omfatte infrastruktur af regional og interregional interesse i transport-, telekommunikations- og energisektoren, med vægt på ø-regioner, ultraperifere regioner, bjerglandbrugsområder og perifere regioner, som har særlige strukturelle problemer.

5.4. Artikel 3 - EU-initiativ vedrørende grænseoverskridende, tværnationalt og tværregionalt samarbejde

5.4.1. EU-initiativet, som er det reviderede INTERREG-program, sigter mod at fremme det grænseoverskridende, tværnationale og tværregionale samarbejde med henblik på en harmonisk og afbalanceret udvikling og fysisk planlægning i Europa.

5.4.2. Programmet finansieres udelukkende af EFRU, men der kan også gives støtte til foranstaltninger, som normalt hører under de andre strukturfondes kompetenceområde.

5.4.3. Regionsudvalget noterer sig med tilfredshed Kommissionens forslag, hvad angår indhold og finansiering. Når finansieringen kommer fra en enkelt fond, kan det blive lettere at gennemføre programmet. Den foreslåede fremgangsmåde er desuden en god lejlighed til at efterprøve enkeltfondsprincippet. INTERREG-programmerne har - bortset fra enkelte problemer - vist sig meget effektive, og der er stort behov for grænseoverskridende, tværnationalt og tværregionalt samarbejde.

5.4.4. Da de nærmere bestemmelser endnu er under udarbejdelse, ønsker Regionsudvalget at henlede opmærksomheden på visse aspekter, der bør tages højde for i de nye bestemmelser og i forbindelse med Kommissionens foranstaltninger.

5.4.5. EU-initiativet består af tre dele: grænseoverskridende, tværnationalt og tværregionalt samarbejde. Regionsudvalget mener, at programmet specielt burde koncentrere sig om at fremme kommunernes og regionernes deltagelse i det grænseoverskridende og tværregionale samarbejde, da der på nationalt niveau allerede findes mange muligheder for at fremme tværnationalt samarbejde.

5.4.6. Regionsudvalget mener, at der i forbindelse med dette EU-initiativ bør gives særlig opmærksomhed og støtte, både kvalitativt og kvantitativt, til regionalt samarbejde og regionale forbindelser, som tilstræber tættere relationer mellem de forskellige økonomiske og sociale delområder. Det kan ske ved at fremme dannelsen af nye funktionelle, økonomiske og kulturelle områder på grundlag af deres beliggenhed i Europas territoriale struktur.

5.4.7. I forbindelse med det grænseoverskridende samarbejde mener Regionsudvalget, at opmærksomheden bl.a. bør rettes mod eliminering af de problemer, der i dag er forbundet med dette samarbejde ved EU's ydre grænser.

5.4.8. Foranstaltningerne under Meda-, PHARE- og TACIS-programmerne, som fremmer det grænseoverskridende samarbejde ved EU's ydre grænser, er i praksis stødt på mange specifikke vanskeligheder, som gør samarbejdet besværligt. Det er derfor nødvendigt at præcisere fremgangsmåden, således at foranstaltningerne under det nye EFRU-initiativ koordineres bedre med MEDA-, PHARE- og TACIS-programmerne, især hvad angår deres grænseoverskridende aspekt.

Da regioner og kommuner er væsentlige partnere i det grænseoverskridende samarbejde, tilbyder Regionsudvalget at deltage i denne proces og søge praktiske løsninger.

5.4.9. I lyset af EU's kommende udvidelse er det særligt vigtigt med et samarbejde mellem PHARE-programmerne og det nye EU-initiativ vedrørende grænseoverskridende, tværnationalt og tværregionalt samarbejde. Et godt samarbejde vil også kunne løse problemer, der måtte opstå i grænseregionerne under udvidelsen.

5.4.10. Det nye initiativ og MEDA-programmet bør desuden koordineres bedre for at sikre en mere effektiv deltagelse af kommuner og regioner i det Euro-Middelhavspartnerskab, der blev indledt på konferencen i Barcelona i november 1995. De kan på denne måde - og gennem det decentraliserede samarbejde - bidrage til at gøre Middelhavsområdet til en zone med fred, stabilitet og fremskridt.

5.4.11. Det grænseoverskridende samarbejde inden for TACIS-programmet kan sammen med det nye EU-initiativ udvikles til et yderst effektivt middel til at etablere et samarbejde mellem Rusland og EU's grænseregioner. Netop disse regioner ligger på et højst forskelligt udviklingsniveau, både hvad angår levefoden og effektiviteten af de demokratisk valgte lokale og regionale myndigheder.

5.4.12. Regionsudvalget mener desuden, at man i forbindelse med dette nye initiativ bør være særlig opmærksom på grænseområder eller -regioner, som har en fælles kultur og/eller et fælles minoritetssprog.

5.4.13. Det tværregionale samarbejde er en af grundpillerne i det europæiske samarbejde. Regionsudvalget ønsker at fremhæve betydningen af dette samarbejde. For samhørigheden i Europa er det afgørende, at dets regioner forstår hinanden godt. Med det nye EU-initiativ er midlerne hertil bragt til veje.

5.4.14. De nærmere bestemmelser om det nye initiativ vedrørende grænseoverskridende, tværnationalt og tværregionalt samarbejde skulle gøre det muligt at kombinere programmer, især inden for det grænseoverskridende og det tværregionale samarbejde.

5.4.15. Regionsudvalget mener, at man inden for det nye initiativ vedrørende grænseoverskridende, tværnationalt og tværregionalt samarbejde bør give mulighed for særligt samarbejde mellem ultraperifere regioner.

5.5. Artikel 4 - Nyskabende aktioner

5.5.1. De nyskabende aktioner omfatter undersøgelser foretaget på Kommissionens initiativ, pilotprojekter og udveksling af erfaringer inden for innovation.

5.5.2. Regionsudvalget bifalder Kommissionens forslag, da de nyskabende aktioner har vist sig at være vigtige for regionerne og kommunerne. Projekter gennemført på Kommissionens initiativ har også haft en betydelig virkning. Regionerne og kommunerne har desuden kunnet etablere nær kontakt til Kommissionen, hvilket har medvirket til at øge den gensidige forståelse.

5.5.3. Det er desuden overordentligt tilfredsstillende at konstatere, at de nyskabende aktioner kan finansieres gennem EFRU ved at udvide fondens anvendelsesområde til områder, der normalt hører under de andre strukturfonde. Forslaget viser, at Kommissionen ser fordomsfrit på sagen og forstår regionernes og kommunernes behov. Regionsudvalget håber, at Kommissionen opstiller enkle og effektive procedureregler med særlig vægt på forenkling af reglerne for støtte til udgifter, etablering af en efterfølgende finanskontrol og indførelse af gensidig risikoforsikring for de mindste projekter.

5.5.4. Regionsudvalget vil i forbindelse med de nyskabende aktioner gøre opmærksom på, at Kommissionen for nylig besluttede at prioritere projekter af stor økonomisk betydning og dermed at skære antallet af samfinansierede projekter ned. Regionsudvalget forstår, på hvilken baggrund det sker, men er stærk modstander af denne tendens.

5.5.5. Mange regioner og kommuner i EU er meget små, og når der ydes støtte til storstilede projekter, har de minimale muligheder for at deltage i dem. Det er derfor vigtigt, at Kommissionen også giver små nyskabende projekter en chance, bl.a. projekter, der kommer fra det civile samfund. Små regioner og kommuner har også behov for innovation for at kunne tilpasse sig den rivende udvikling.

5.5.6. Regionsudvalget slår til lyd for, at det tværregionale samarbejde styrkes i forbindelse med nyskabende aktioner. Det går konkret ind for, at programmerne ECOS-OUVERTURE og RECITE fortsætter, og at deres procedureregler forbedres med henblik på at opnå en højere grad af koordination mellem EFRU-finansierede foranstaltninger og foranstaltninger under programmerne MEDA, PHARE og TACIS.

5.6. Artikel 5-9

5.6.1. Regionsudvalget har ingen kommentarer til disse artikler.

6. Konklusion

Denne udtalelse er et selvstændigt supplement til Regionsudvalgets udtalelse om den generelle forordning. Regionsudvalget opfordrer Kommissionen til at revidere sit forslag til Rådets forordning om Den Europæiske Fond for Regionaludvikling på baggrund af Regionsudvalgets anbefalinger. Kommissionen opfordres ligeledes til at tage hensyn til denne udtalelses forslag ved fastlæggelsen af de nærmere bestemmelser om det nye EU-initiativ vedrørende grænseoverskridende, tværnationalt og tværregionalt samarbejde. Endelig opfordres Kommissionen i forlængelse heraf til at revidere bestemmelserne om MEDA-, PHARE- og TACIS-programmerne med henblik på at skabe et effektivt system for planlægning og gennemførelse af grænseoverskridende og tværregionale programmer.

Bruxelles, den 18. november 1998.

Manfred DAMMEYER

Formand for Regionsudvalget

() EFT C 176 af 9.6.1998, s. 35.

() EFT C 100 af 2.4.1996, s. 72.

() EFT C 100 af 2.4.1996, s. 124.

() EFT C 126 af 29.4.1996, s. 12.

() EFT C 337 af 11.11.1996, s. 7.

() EFT C 42 af 10.2.1997, s. 6.

() EFT C 244 af 11.8.1997, s. 19.

() EFT C 64 af 27.2.1998, s. 59.

() EFT C 64 af 27.2.1998, s. 5.

() EFT C 64 af 27.2.1998, s. 40.

() EFT C 373 af 2.12.1998, s. 1.